ประมวลข่าวทั่วไทยประจำวันที่   5  กรกฎาคม 2561
ประมวลข่าวทั่วไทยประจำวันที่   5  กรกฎาคม 2561  
 สมเด็จพระเจ้าอยู่หัว ทรงมีพระราชกระแสขอบใจ ชื่นชมและให้กำลังใจทีมค้นหาเยาวชนและโค้ชหมูป่าอะคาเดมีทั้งชาวไทยและต่างประเทศ พร้อมพระราชทานพรให้ภารกิจสำเร็จลุล่วงด้วยดี 
 สมเด็จพระเจ้าอยู่หัว ทรงมีพระราชกระแสขอบใจ ชื่นชม และให้กำลังใจเจ้าหน้าที่กู้ภัยที่ได้พบนักฟุตบอลเยาวชนและผู้ฝึกสอนทีมหมูป่าอะคาเดมีรวม 13 คน โดยทุกคนปลอดภัยดี โดยทรงรับสั่งว่าความสำเร็จของการปฏิบัติในครั้งนี้เกิดจากความร่วมมือร่วมใจ ความรู้ความสามารถ และความเสียสละของทุกฝ่าย ทั้งชาวไทยและต่างประเทศ
 พลเอก ประยุทธ์  จันทร์โอชา นายกรัฐมนตรี ได้รับใส่เกล้าใส่กระหม่อมว่า เหตุการณ์ครั้งนี้ แสดงให้เห็นเป็นที่ประจักษ์ว่า ความสมัครสมานสามัคคี และความรักความปรารถนาดีต่อเพื่อนมนุษย์ เป็นสิ่งที่ทุกคนไม่ว่าจะเชื้อชาติใด ศาสนาใด ต่างมีอยู่ในหัวใจอย่างเต็มเปี่ยม ซึ่งพระองค์ท่านได้ทรงชื่นชมยกย่องและขอให้มีกำลังใจในการปฏิบัติหน้าที่ในขั้นต่อไปให้สำเร็จลุล่วงอย่างดีที่สุด สมดังความหวังตั้งใจของทุกฝ่าย จึงนับเป็นพระมหากรุณาธิคุณอย่างหาที่สุดมิได้
สรุป คืบหน้า 13 หมูป่าอะคาเดมี กลับบ้าน 
  ระยะทางจากเนินนมสาวถึงปากถ้ำหลวง ใช้เวลา 11 ชั่วโมง ทางแคบมาก คณะทำงานเดินสำรวจบนเขาหาโพรงเพื่อต่อถึงในถ้ำ  
นายณรงค์ศักดิ์ โอสถธนากร ผู้บัญชาการศูนย์อำนวยการร่วมค้นหาผู้สูญหายในวนอุทยานแห่งชาติถ้ำหลวง  ขุนน้ำนางนอน จังหวัดเชียงราย กล่าวถึงความคืบหน้าวันที่ 13 การช่วยเหลือทีมหมูป่าอะคาเดมี และโค้ช ที่ติดอยู่ในถ้ำหลวง บริเวณเนินนมสาว ว่า วันนี้ 5 ก.ค.61 ภารกิจหลักคือการพร่องน้ำ ปั๊มน้ำ วางระบบไฟ และการวางสายโทรศัพท์ ซึ่งหลายคนอยากให้พ่อแม่ได้คุยกับลูก กำลังนำอุปกรณ์เข้าไป ซึ่งทางเข้า - ออกแคบและลื่นมาก ต้องใช้เวลาเข้าไป 6 ชั่วโมง เพราะทวนน้ำ และเวลาออก 5 ชั่วโมง รวม 11 ชั่วโมง การตัดสินใจแต่ละเรื่องต้องรอเวลา เพื่อข้อมูลที่แน่นอน
 ภารกิจที่สำเร็จแล้ว คือ การเบี่ยงทางน้ำด้านบนเขา วันนี้จะระดมกำลังเดินป่าด้านบนบริเวณที่คาดว่าจะอยู่เหนือเนินนมสาว เพื่อดูช่องโพรงที่อาจจะหาทางเข้าไป โดยจะมุ่งที่การช่วยเหลือเด็ก จากการคำนวณสภาพอากาศได้มีการประเมินอย่างต่อเนื่อง เพราะหากฝนเติมเข้ามาจะเป็นปัญหาใหญ่ ซึ่งได้เตรียมพร้อมอุปกรณ์ 13 ชุด โดยให้แพทย์และคณะทำงานประเมินสถานการณ์อย่างละเอียด อุปสรรคในการนำเด็กออกมาคือช่องทางเดินเล็กและแคบ อย่างไรก็ตามเด็กๆ ทั้งหมดยังแข็งแรงและอยู่ในสภาพจิตที่ดี สำหรับระดับน้ำลดลงในระดับที่น่าพอใจ จากเดิมลดลง 4-5 เซนติเมตรต่อวัน ปัจจุบันลดลงชั่วโมงละ 1 เซ็นติเมตร
 พลตรี ฉลองชัย ชัยยะคำ รองแม่ทัพภาคที่ 3 กล่าวถึงการทำงานปฏิบัติการช่วยเหลือ ว่า คณะทำงานเป็นน้ำหนึ่งใจเดียว ปฏิบัติการตลอด 24 ชั่วโมง การพร่องน้ำทำไปได้ผลมาก เหลือจุดที่ต้องดำน้ำเพียงจุดเดียวคือจากปลายโถง 3 ถึงเนินนมสาว ทำให้การส่งออกซิเจนและสิ่งของจำเป็นทำได้ง่ายและเร็วขึ้น ได้วางแผนเตรียมจุดวางถังอากาศให้เต็มพื้นที่ วิเคราะห์ตามข้อมูลที่ได้มา โดยให้ความสำคัญกับการทำงานทุกจุด ทั้งการสูบน้ำ การเดินกระแสไฟฟ้า โทรศัพท์ การใช้ถังออกซิเจน การสูบน้ำ และความหน่วงของสนาม  
  การเมือง/มั่นคง 
  เอกอัครราชทูตราชอาณาจักรบาห์เรนประจำประเทศไทย เข้าเยี่ยมคารวะนายกรัฐมนตรี ในโอกาสเข้ารับหน้าที่  
 นายอะห์มัด อับดุลเลาะฮ์ อัลฮาญะรี (His Excellency Mr. Ahmed Abdulla Al-Hajeri) เอกอัครราชทูตราชอาณาจักรบาห์เรนประจำประเทศไทย เข้าเยี่ยมคารวะพลเอก ประยุทธ์ จันทร์โอชา นายกรัฐมนตรี ในโอกาสเข้ารับหน้าที่
 นายกรัฐมนตรี กล่าวต้อนรับเอกอัครราชทูตราชอาณาจักรบาห์เรน สู่ประเทศไทย ในนามของรัฐบาล ขอแสดงความยินดีที่เอกอัครราชทูตฯ ได้รับแต่งตั้งให้ดำรงตำแหน่งเอกอัครราชทูตราชอาณาจักรบาห์เรนประจำประเทศไทย หวังว่า เอกอัครราชทูตฯจะเป็นกำลังสำคัญช่วยส่งเสริมความสัมพันธ์อันดีระหว่างไทยและบาห์เรน ผู้นำของทั้งสองประเทศต่างมีทัศนคติที่ดีต่อกันและเยี่ยมเยือนกันตลอดมา ประเทศไทยภูมิใจที่ได้มีโอกาสต้อนรับสมเด็จพระราชาธิบดีและนายกรัฐมนตรีบาห์เรนทุกครั้ง และยินดีที่ได้มีโอกาสไปเยือนบาห์เรน ถือเป็นประเทศแรกและยังเป็นประเทศเดียวในตะวันออกกลางที่ได้ไปเยือนในฐานะนายกรัฐมนตรี นายกรัฐมนตรียังได้กล่าวขอบคุณบาห์เรนที่ได้ให้ความสนับสนุนไทยในเวทีระหว่างประเทศด้วยดีเสมอมาทั้งในกรอบ OIC และอื่นๆ
 ทั้งสองฝ่ายเห็นพ้องว่า ไทยและบาห์เรนมีความตกลงและความร่วมมือหลากหลายสาขา โดยเฉพาะด้านสาธารณสุข ความมั่นคงทางอาหาร การค้าและการลงทุน และความมั่นคงทางพลังงาน ไทยและบาห์เรนจึงจำเป็นต้องทำงานร่วมกันอย่างใกล้ชิดเพื่อให้เกิดผลที่เป็นรูปธรรม
 ด้านเอกอัครราชทูตฯ กล่าวว่า ไทยถือเป็นมิตรประเทศที่สำคัญและใกล้ชิดกับบาห์เรนมากที่สุดประเทศหนึ่งในภูมิภาคอาเซียน บาห์เรนให้ความสำคัญกับการดำเนินความสัมพันธ์กับประเทศไทยในทุกระดับและประสงค์ให้ไทยเป็นประตูสู่ภูมิภาคเอเชียตะวันออกเฉียงใต้ ทั้งทางด้านการค้าและการส่งเสริมความสัมพันธ์ทางการเมืองกับประเทศสมาชิกอาเซียนอื่นๆ โดยเอกอัครราชทูตฯ ยินดีและพร้อมปฏิบัติหน้าที่อย่างเต็มความสามารถเพื่อกระชับความสัมพันธ์และมิตรภาพที่มีมาอย่างยาวนานระหว่างสองประเทศ
 รองนายกรัฐมนตรีและรัฐมนตรีว่าการกระทรวงกลาโหม พอใจ แรงงานต่างด้าวเข้าระบบถูกต้องตามกฎหมายแล้วกว่าล้านคน   
 พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึงการแก้ไขปัญหาการทำประมงผิดกฎหมาย (ไอยูยู) ว่า ขณะนี้สามารถนำแรงงานประมงเข้าสู่ระบบไปได้ประมาณ 1.7 แสนคน ส่วนแรงงานต่างด้าวเข้าระบบแล้วกว่าล้านคน คงเหลือประมาณ 10 เปอร์เซ็นต์ ที่เป็นแรงงานผิดกฎหมายซึ่งจะต้องมีการบังคับใช้กฎหมายอย่างชัดเจนและจริงจัง ซึ่งหากยังมีการทำผิดจะมีโทษทั้งจำ ทั้งปรับ จากนี้จะให้เวลาภายใน 3 เดือน ทุกอย่างต้องว่าไปตามกฎหมาย ส่วนการขับเคลื่อนการแก้ไขปัญหาประมงผิดกฎหมายในฐานะที่ประเทศไทยเป็นประธานอาเซียน เรื่องนี้ยังไม่มีการพูดคุยกัน แต่เรื่องที่เกี่ยวข้องจะถูกนำไปหารือเพื่อปรับปรุงให้เท่าเทียมใกล้เคียงกันทั้งอาเซียน เราไม่ทิ้งประเทศใดเอาไว้ แม้ว่าประเทศไทยจะพ้นจากการเป็นประเทศที่ถูกจัดอันดับสถานการณ์การค้ามนุษย์ จากเดิมที่อยู่ระดับเทียร์ 2 เฝ้าระวัง ให้มาอยู่ในระดับที่ดีขึ้นแล้วก็ตาม แต่รัฐบาลยังคงเดินหน้าแก้ไขปัญหาค้ามนุษย์ในประเทศไทยต่อเนื่อง 
  ปลัดกระทรวงมหาดไทย ลงนามในคำสั่งกระทรวงมหาดไทย ให้นายณรงค์ศักดิ์ โอสถธนากร ปฏิบัติหน้าที่ช่วยเหลือทีมหมูป่าอะคาเดมีทั้ง 13 คน จนกว่าจะสิ้นภารกิจ
 
 นายฉัตรชัย พรหมเลิศ ปลัดกระทรวงมหาดไทย ลงนามในคำสั่งกระทรวงมหาดไทย เรื่อง มอบหมายให้ข้าราชการปฏิบัติหน้าที่ โดยมีใจความส่วนหนึ่ง ว่า ตามที่กองอำนวยการป้องกันและบรรเทาสาธารณภัยจังหวัดเชียงราย ได้รับแจ้งว่า มีผู้สูญหายบริเวณวนอุทยานถ้ำหลวง ขุนน้ำนางนอน อำเภอแม่สาย จังหวัดเชียงราย จำนวน 13 ราย เมื่อวันที่ 23 มิ.ย.ที่ผ่านมา พร้อมตั้งศูนย์บัญชาการค้นหาผู้สูญหายเพื่อให้ความช่วยเหลือผู้สูญหาย ตั้งแต่วันที่ 24 มิ.ย. เป็นต้นไป เพื่อประโยชน์ในการบริหารจัดการและเกิดความต่อเนื่องในการดำเนินการช่วยเหลือผู้สูญหาย จึงมอบหมายให้นายณรงค์ศักดิ์ โอสถธนากร ดำรงตำแหน่งผู้ว่าราชการจังหวัดพะเยา ปฏิบัติหน้าที่ในพื้นที่ จังหวัดเชียงราย เฉพาะภารกิจอำนวยการและบริหารจัดการช่วยเหลือผู้สูญหายบริเวณวนอุทยานถ้ำหลวง ขุนน้ำนางนอน จังหวัดเชียงราย ทั้งนี้ ตั้งแต่วันที่ 6 ก.ค. 2561 เป็นต้นไปจนกว่าภารกิจดังกล่าวจะแล้วเสร็จ หรือมีคำสั่งเปลี่ยนแปลง
 นอกจากนี้ ยังลงนามในคำสั่งการแต่งตั้งข้าราชการพลเรือนสามัญใจความตอนหนึ่งว่า ด้วยสำนักเลขาธิการคณะรัฐมนตรี แจ้งว่า ได้มีพระราชโองการโปรดเกล้าฯ ให้ข้าราชการพลเรือนสามัญสังกัดกระทรวงมหาดไทยพ้นจากตำแหน่งเดิมและแต่งตั้งให้ดำรงตำแหน่งประเภทบริหารระดับสูง จำนวน 11 ราย ทั้งนี้ตั้งแต่วันที่ 29 มิ.ย. 2561 เป็นต้นไป และเพื่ออนุวัตตามพระราชโองการ กระทรวงมหาดไทยได้มีคำสั่งให้ข้าราชการดังกล่าวขาดจากอัตราเงินเดือนในตำแหน่งเดิมและให้ได้รับเงินเดือนในตำแหน่งที่ทรงพระกรุณาโปรดเกล้าฯแต่งตั้งจำนวน 11 ราย ทั้งนี้ ตั้งแต่วันที่ 29 มิ.ย. 2561 เป็นต้นไป จึงเรียนมาเพื่อทราบและส่งมอบงานในหน้าที่ให้ครบถ้วนถูกต้อง รวมทั้งปฏิบัติตามกฎหมายระเบียบที่เกี่ยวข้องโดยเคร่งครัดแล้วเดินทางไปปฏิบัติหน้าที่ตามคำสั่งในวันที่ 6 ก.ค. 2561 
 จี้เร่งสำรวจและให้การช่วยเหลือ แก้ปัญหาหนี้นอกระบบของผู้มีรายได้น้อย ที่ลงทะเบียนสวัสดิการแห่งรัฐ   
 พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม มอบหมายให้กระทรวงแรงงาน สำรวจและสนับสนุนการผลักดันแก้ปัญหาหนี้นอกระบบของผู้มีรายได้น้อย ที่ลงทะเบียนสวัสดิการแห่งรัฐ จำนวนกว่า 7 แสนคน โดยให้ประสานข้อมูลและทำงานร่วมกับ กอ.รมน. ทหารและตำรวจในพื้นที่ ระหว่างการขับเคลื่อนโครงการ “เพิ่มศักยภาพผู้มีรายได้น้อยที่ลงทะเบียนสวัสดิการแห่งรัฐ” ที่กำลังดำเนินการและจะเสร็จสิ้นในเดือนกันยายน 2561
 โดยคาดว่า หลังเดือนกันยายน 2561 ความร่วมมือกันในการผ่อนคลายภาระหนี้นอกระบบของผู้มีรายได้น้อย ร่วมกับมาตรการพัฒนาคุณภาพชีวิต เพื่อสร้างโอกาสให้ผู้มีรายได้น้อยกว่า 6 แสนคน ที่เข้าร่วมพัฒนาตนเองกับกระทรวงแรงงาน จะสามารถพัฒนาศักยภาพและทักษะในวิชาชีพทางเลือกให้ผู้มีรายได้น้อยมีงานทำและมีรายได้พอเพียงสำหรับการพึ่งพาตนเอง ตลอดจนมีหลักประกันทางสังคมและความมั่นคงในชีวิตที่เหมาะสม เพื่อให้สังคมสามารถขับเคลื่อนเดินหน้าอย่างเข้มแข็งไปด้วยกัน 
  สภานิติบัญญัติแห่งชาติ มีมติเอกฉันท์เห็นชอบร่างแก้ไขเพิ่มเติมพระราชบัญญัติคณะสงฆ์ พ.ศ. 2505 ให้พระมหากษัตริย์แต่งตั้งกรรมการมหาเถรสมาคม  
 การประชุมสภานิติบัญญัติแห่งชาติ หรือ สนช. พิจารณาร่างพระราชบัญญัติคณะสงฆ์ (ฉบับที่ ..) พ.ศ. .... ตามที่คณะรัฐมนตรีเป็นผู้เสนอ โดยมีมติเอกฉันท์ด้วยคะแนน 217 เสียง เห็นชอบร่างพระราชบัญญัติดังกล่าว ซึ่งร่างพระราชบัญญัติดังกล่าวเป็นการแก้ไขเพิ่มเติมให้การแต่งตั้งกรรมการมหาเถรสมาคม หรือ มส. เป็นพระราชอำนาจของพระมหากษัตริย์ตามพระราชอัธยาศัย โดยให้สมเด็จพระสังฆราชเป็นประธานกรรมการมหาเถรสมาคมโดยตำแหน่ง และมีกรรมการอื่นไม่เกิน 20 รูป ซึ่งพระมหากษัตริย์แต่งตั้งจากสมเด็จพระราชาคณะ/ พระราชาคณะ หรือพระภิกษุ ซึ่งมีพรรษาอันสมควรและมีจริยวัตรในพระธรรมวินัยเหมาะสม ทั้งนี้ นายวิษณุ เครืองาม รองนายกรัฐมนตรี ชี้แจงว่า การเสนอร่างพระราชบัญญัติแก้ไขเพิ่มเติมครั้งนี้ เกิดจากปัญหาที่กรรมการมหาเถรสมาคมไม่สามารถปฏิบัติหน้าที่ปกครองคณะสงฆ์ได้อย่างเต็มที่ เนื่องจากเป็นกรรมการโดยตำแหน่งซึ่งมีอายุมาก หรือบางรูปมีอาการอาพาธและไม่สามารถเปลี่ยนแปลงการแต่งตั้งได้ เพราะยึดความเกรงใจตามลำดับอายุ นอกจากนี้ตามรัฐธรรมนูญและโบราณประเพณีกำหนดว่า พระมหากษัตริย์ดำรงไว้ซึ่งพระราชอำนาจใดการแต่งตั้งสถาปนาฐานันดรศักดิ์ด้วย ซึ่งยอมรับว่า การเสนอแก้ไขครั้งนี้จำเป็นต้องเร่งรีบ เนื่องจากอีก 2 เดือน กรรมการมหาเถรสมาคมชุดปัจจุบันจะหมดวาระลง เพื่อให้ทันต่อการแต่งตั้งกรรมการชุดใหม่ โดยการแต่งตั้งจะออกมาในรูปแบบพระบรมราชโองการตามพระบรมราชวินิจฉัยเช่นเดียวกับการแต่งตั้งองคมนตรี ยืนยันว่า นายกรัฐมนตรีไม่มีอำนาจเสนอแนะแต่มีหน้าที่รับสนองพระบรมราชโองการเท่านั้น 
เศรษฐกิจ/ท่องเที่ยว
  ธ.ก.ส.พร้อมจ่ายเงินเยียวยาให้ชาวบ้านที่ได้รับผลกระทบจากการระบายน้ำจาก   ถ้ำหลวง-ขุนน้ำนางนอน ครัวเรือนละ 3,000 บาท  
 นายอภิรมย์  สุขประเสริฐ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส. พร้อมให้ความช่วยเหลือเกษตรกรรวมถึงประชาชนที่ได้รับผลกระทบจากกรณีการเร่งระบายน้ำจากวนอุทยานถ้ำหลวง ขุนน้ำนางนอน อำเภอแม่สาย  จังหวัดเชียงราย เพื่อช่วยเหลือเยาวชนและโค้ชทีมหมูป่าอะคาเดมีจำนวน 13 ชีวิต  โดยได้มอบหมายให้พนักงาน ธ.ก.ส.ในพื้นที่เร่งสำรวจความเสียหาย เบื้องต้นพบว่ามีพื้นที่ทำนาที่เป็นจุดรับน้ำจำนวน 3 ตำบล คือ ต.ศรีเมืองชุม ต.โป่งผา และ ต.บ้านด้าย  จำนวนพื้นที่ 1,397 ไร่  เกษตรกรได้รับผลกระทบจำนวน 101  ราย โดย ธ.ก.ส. มอบเงินจากกองทุนบรรเทาความเดือดร้อนผู้ประสบภัย ให้กับชาวบ้านครัวเรือนละ 3,000 บาท โดยโอนเงินเข้าบัญชีโดยตรงให้กับผู้ได้รับผลกระทบทุกราย ส่วนการเยียวยาจากภาครัฐกรณีนาข้าวเสียหาย  จะได้รับเงินช่วยเหลือในอัตราไร่ละ 1,113 บาท และในกรณีที่เกษตรกรในกลุ่มดังกล่าวได้ทำประกันภัยข้าวนาปี ปีการผลิต 2561 ซึ่งกำหนดอัตราการชดเชยค่าเสียหายไร่ละ 1,260 บาท  ธ.ก.ส. จะเร่งประสานสมาคมประกันวินาศภัยไทย  ให้ดำเนินการจ่ายเงินชดเชยความเสียหายให้กับเกษตรกรโดยเร็ว   
  หอการค้าไทย เผย ดัชนีความเชื่อมั่นของผู้บริโภคเดือนมิถุนายนปรับตัวดีขึ้นอยู่ที่ระดับ 81.3 ชี้ประชาชนเริ่มมีความมั่นใจต่อภาพรวมเศรษฐกิจ   
นายธนวรรธน์ พลวิชัย ผู้อำนวยการศูนย์เศรษฐกิจและธุรกิจ มหาวิทยาลัยหอการค้าไทย  เปิดเผย ดัชนีความเชื่อมั่นของผู้บริโภคในเดือนมิถุนายน 2561 ว่าปรับตัวดีขึ้นจากระดับ 80.1 มาอยู่ที่ระดับ 81.3 ซึ่งเป็นค่าดัชนีที่สูงสุดในรอบปีและยังเป็นการปรับขึ้นในทุกรายการ เป็นสัญญาณที่ชี้ให้เห็นว่าความเชื่อมั่นของผู้บริโภคน่าจะเริ่มกลับมาดีขึ้น หลังจากมีความกังวลเกี่ยวกับราคาน้ำมันที่ปรับตัวสูงใกล้ 30 บาทต่อลิตร  แต่หลังจากที่รัฐบาลส่งสัญญาณตรึงราคาน้ำมันไม่ให้ปรับตัวสูงเกินกว่า 30 บาทต่อลิตร ประกอบกับการส่งออกและการท่องเที่ยวของไทยยังขยายตัวดีอย่างต่อเนื่อง และพืชผลทางการเกษตรหลายรายการเริ่มปรับตัวดีขึ้น ส่งผลให้รายได้ของภาคการเกษตรเริ่มปรับตัวดีขึ้น ทำให้คาดการณ์ได้ว่า ภาวะเศรษฐกิจไทยจะเริ่มฟื้นตัวแบบกระจายตัวมากขึ้นภายในช่วงไตรมาสที่ 3-4 ของปีนี้ ซึ่งจะส่งผลให้ผู้บริโภคเริ่มกลับมามีความมั่นใจในการบริโภคสินค้าและบริการมากขึ้นในช่วงครึ่งปีหลังซึ่งจะเป็นปัจจัยหนุนให้เศรษฐกิจไทยขยายตัวได้ในใกล้เคียงระดับร้อยละ 4.5 ได้ในปี 2561 ซึ่งจะเป็นตัวเลขการเติบโตทางเศรษฐกิจที่สูงสุดในรอบ 6 ปี นับตั้งแต่ปี 2556 ส่วนการส่งออก คาดว่าจะเติบโตในกรอบร้อยละ 8-10
 สำหรับค่าดัชนีความเชื่อมั่นของผู้บริโภคในอนาคตอยู่ที่ 92.5 ดัชนีความเชื่อมั่นเกี่ยวกับเศรษฐกิจโดยรวมอยู่ที่ 67.9 ดัชนีความเชื่อมั่นเกี่ยวกับโอกาสในการหางานทำอยู่ที่ 76.4 ดัชนีความเชื่อมั่นเกี่ยวกับรายได้ในอนาคตอยู่ที่ 99.5 และดัชนีค่าครองชีพที่อยู่ 61.7 เป็นการปรับตัวดีขึ้นในรอบ 6 เดือน
 ส่วนพฤติกรรมการบริโภคช่วงเทศกาลบอลโลกปีนี้ หอการค้าไทยยังคงคาดการณ์จะมีเม็ดเงินสะพัดในระบบเศรษฐกิจที่ 2 หมื่นล้านบาท  
สังคม
  การเคหะแห่งชาติ เตรียมมอบกุญแจแฟลตดินแดงแปลง G ให้คนดินแดง 236 คน ในวันที่ 9 ก.ค.นี้   
 นายธัชพล กาญจนกูล ผู้ว่าการการเคหะแห่งชาติ (กคช.) กล่าวว่า วันที่ 9 ก.ค.นี้ พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) จะเป็นประธานในพิธีเปิดโครงการอาคารแปลง G บริเวณหัวมุมถนนวิภาวดีรังสิตตัดกับถนนดินแดง กทม. ซึ่งเป็นอาคารชุด 28 ชั้น 334 หน่วย เพื่อส่งมอบห้องพร้อมกุญแจ ให้กับชาวชุมชนแฟลตดินแดง จำนวน 236 คน ซึ่งเป็นผู้อาศัยเดิมในแฟลตที่ 18-22 ทั้งนี้จะเริ่มขนย้ายเข้าได้ในช่วงกลางเดือน ก.ค.-ส.ค. โดยมีค่าใช้จ่ายให้คนละ 1 หมื่นบาท สำหรับคนที่ต้องการขายสิทธิก็จะได้รับเงินคนละ 4 แสนบาท ส่วนอัตราค่าเช่าใหม่ ในส่วนผู้อยู่อาศัยเดิมจะจ่ายที่จ่ายในปัจจุบันเป็นหลัก เพิ่มเติมค่าสาธารณูปโภคและสาธารณูปการ 825 บาทต่อเดือน ซึ่งภายในโครงการจะมีระบบรักษาความปลอดภัย อาทิ เจ้าหน้าที่รักษาความปลอดภัย เข้าออกด้วยคีย์การ์ดและมีกล้องวงจรปิด ฟรีไวไฟบริเวณพื้นที่สาธารณะ มีทางลาดสำหรับรถเข็นเกือบทุกพื้นที่ของอาคาร รองรับผู้สูงอายุและผู้ป่วย ขณะเดียวกัน การเคหะแห่งชาติเตรียมขับเคลื่อนโครงการฟื้นฟูชุมชนเมืองดินแดง ระยะที่ 2 ซึ่งรองรับผู้อยู่อาศัยเดิม รวมถึงระยะที่ 3, 4 ที่เริ่มรองรับผู้อยู่อาศัยใหม่ ที่จะร่วมทุนกับภาคเอกชนในการก่อสร้าง ซึ่งอยู่ระหว่างให้กระทรวงการคลังให้ความเห็นชอบก่อนเสนอคณะรัฐมนตรีพิจารณาต่อไป 
  เห็นชอบร่างแผนยุทธศาสตร์ฯ แรงงานนอกระบบ ปี 2560 - 2564 เพื่อมุ่งยกระดับคุณภาพชีวิตแรงงานนอกระบบให้มั่นคงทางรายได้และคุ้มครองทางสังคมอย่างทั่วถึง  
 พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน กล่าวภายหลังการประชุมคณะกรรมการบริหารจัดการแรงงานนอกระบบแห่งชาติ โดยมีพลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เป็นประธานการประชุม และคณะกรรมการจากหน่วยงานต่างๆ เข้าร่วมประชุมอย่างพร้อมเพรียงกัน ณ ห้องประชุม ศ.นิคม จันทรวิทุร ชั้น 5 กระทรวงแรงงาน ว่า ที่ประชุมคณะกรรมการบริหารจัดการแรงงานนอกระบบแห่งชาติ มีมติเห็นชอบร่างแผนยุทธศาสตร์ฯ แรงงานนอกระบบ ปี 2560 - 2564 โดยร่างยุทธศาสตร์ที่ 1 มุ่งให้แรงงานนอกระบบได้เข้าสู่ระบบประกันสังคม โดยตั้งเป้าหมายให้แรงงานนอกระบบเข้าสู่ระบบให้ได้อย่างน้อย 3 ล้านคน ภายใน 4-5 ปี เพื่อให้ได้รับสิทธิประโยชน์ตามกฎหมายแรงงานและได้เข้าถึงสิทธิบริการที่รัฐจัดให้ ยุทธศาสตร์ที่ 2 การเพิ่มทักษะขีดความสามารถให้แรงงานนอกระบบ โดยให้เพิ่มโอกาสในการประกอบอาชีพและสร้างการมีส่วนร่วมในการสร้างคุณภาพชีวิตที่ดีร่วมกัน และยุทธศาสตร์ที่ 3 การสร้างกลไกในการขับเคลื่อนเครือข่ายต่างๆ โดยมอบให้กระทรวงแรงงานเป็นหน่วยงานหลักในการขับเคลื่อนการทำงาน โดยเน้นให้บูรณาการทำงานกับหน่วยงานที่เกี่ยวข้อง ทั้งนี้ ที่ประชุมยังเห็นชอบให้มีการจัดประชุมสมัชชาแรงงานนอกระบบ ซึ่งจะจัดขึ้นในช่วงเดือนกันยายนนี้ โดยมีเป้าหมายให้แรงงานนอกระบบเข้าร่วมงานกว่า 1,500 คน โดยจะเรียนเชิญพลเอก ประยุทธ์ จันทร์โอชา นายกรัฐมนตรี มาเป็นประธานในพิธีและจะมีการถ่ายทอดให้แรงงานนอกระบบทั่วประเทศได้รับทราบด้วย 
 ทั้งนี้ พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ได้มอบให้กระทรวงแรงงานดำเนินการเกี่ยวกับปัญหาหนี้นอกระบบ โดยให้ดำเนินการร่วมกับกระทรวงมหาดไทย สำนักงานตำรวจแห่งชาติ และหน่วยงานที่เกี่ยวข้อง โดยมีเป้าหมายคือผู้มีรายได้น้อย โดยจะเน้นไปที่การสร้างความรู้ พัฒนาทักษะฝีมือ สร้างอาชีพและการเข้าถึงแหล่งเงินทุน นอกจากนี้ ที่ประชุมคณะกรรมการบริหารจัดการแรงงานนอกระบบแห่งชาติ รับทราบผลการดำเนินงานประจำปี 2560 ตามที่กระทรวงแรงงานเสนอ รวมทั้งรับทราบความคืบหน้าโครงการเพิ่มศักยภาพผู้มีรายได้น้อยที่ลงทะเบียนสวัสดิการแห่งรัฐ “เพื่อสร้างงาน สร้างอาชีพ เพิ่มรายได้ และความมั่นคงในชีวิต” ตามมาตรการพัฒนาคุณภาพชีวิตผู้มีบัตรสวัสดิการแห่งรัฐ  ภายใต้โครงการไทยนิยม ยั่งยืน ทั้งนี้ ที่ประชุมยังได้พูดคุยถึงเรื่องการปรับเปลี่ยนชื่อจาก แรงงานระบบ อาจจะปรับให้เข้าใจง่ายขึ้น เช่น แรงงานอิสระ